《后乌哺行》
清代·孙世仪

乌儿哑哑凌风起，老乌兀坐中心喜。乌儿仆仆衔食归，老乌唼食心窃悲。

朝衔不迟暮衔速，儿兮羽翮嗟初足。莫向公家窃稻脂，野田差远虞罗酷。

享尔成劳系我心，何当自啄春芜绿。嗟乎乌儿哺莫止，老乌怜儿类若此，看取来年儿有子。

作者简介：孙世仪，字虞朝，号渔曹，江南通州人。监生。门人私谥文靖先生。有《文靖先生诗钞》。